Tél 2023/2024

# Napfényes üdülés az Alpok déli oldalán

**Az Alpok déli oldalán különösen naposak a sípályák. Ezzel is magyarázható, hogy a téli sportok kedvelői egyre gyakrabban választják úti célul Karintiát. A napsütötte sípályák délies vendégszeretettel fűszerezve és a karintiai Alpok–Adria konyha kulináris finomságaival kiegészítve garanciát jelentenek a tökéletes téli pihenésre. A napsütés mennyiségét természetesen számokban is ki lehet fejezni. A karintiai síterületeken 100 órával többet süt a nap a téli hónapokban, mint az Alpok fővonulatától északra eső területeken.**

Reggeltől estig a napos oldalon síelhetnek a vendégek – ezt az élményt élhetik át például Karintia szívében, a **Gerlitzen Alpén.** Egy másik síterepen, a **Turracher Höhén** italokat is kaphatnak a vendégek a **sípályakomornyiktól.** Aki valóban szeretné kihasználni síelés közben a napsütést, az semmiképp se hagyja ki a **kora reggeli síelést,** azaz az **Early Morning Skiinget.**

A tömegturizmustól távol, Karintia síterületei ideális feltételeket kínálnak a pihentető téli üdüléshez a sípályákon és azokon kívül egyaránt. A felvonótársaságok gondosan ügyelnek a **biztonságra,** különös tekintettel a koronavírus-járvánnyal kapcsolatban hozott intézkedések betartására, a **kényelemre és a hóbiztosságra.**

A fűtött ülésekkel felszerelt, kényelmes felvonók a Nassfelden és a Gerlitzenen, az igényesen kialakított lesiklópályák a Turracher Höhén és a Katschbergen, valamint Karintia legmagasabban fekvő sípályái a Mölltali-gleccseren, az Ankogel és a Grossglockner/Heiligenblut síterületeken **egészen tavasz közepéig garantálják a hóbiztos téli élményeket.** A kisebb karintiai síterületek – köztük a lavanttali és a nockbergi – könnyen áttekinthető, családbarát pályákkal várják a vendégeket.

„Egy bérlettel mindenhova” – ez a jelszava a karintiai **TOPSKIPass** síbérletnek, amely hozzáférést biztosít 30 karintiai és kelet-tiroli síterülethez. Ezzel párhuzamosan regionális síbérletek is kaphatók számos vonzó inkluzív szolgáltatással: ilyen például a Ski for free Weissbriachban vagy a családok által kedvelt Winter-Paket (Téli csomag) a Goldeck sporthegyen, amelynek keretén belül a 14 éven aluli gyermekek egy ingyenes síbérletet kapnak.

**A napfény és a téli sportok jó kiegészítője a téli wellness**

A napsütés és a téli sportok tökéletes kiegészítője Karintában a [téli wellness.](https://www.kaernten.at/aktivitaeten/winter/wellness/) A **tóparti szaunák** és a Millstatti-tó vagy a Wörthi-tó **fürdőházainak** üvegfelülete mögül különösen jólesik a téli tájban gyönyörködni. A szabadban, csupán fürdőruhában élvezhetik a téli napsütést mindazok, akik ellátogatnak a Warmbad Villachban található Kärnten Therme termálfürdőbe vagy Bad Kleinkirchheim két fürdőjébe, a St. Kathrein és a Római termálfürdőbe. A téli wellness vonatkozásában nem feledkezhetünk meg a Millstatti-tó, a Wörthi-tó és Turrachi-tó partján álló szállodák **fűtött vizű tavi fürdőiről sem.**